b'\n_START_ARTICLE_\nErvinas (uraganas)\n_START_PARAGRAPH_\nErvinas \xe2\x80\x93 uraganas, siaut\xc4\x97j\xc4\x99s 2005 m. sausio 8-9 d. nakt\xc4\xaf ir dien\xc4\x85 Lietuvoje ir Skandinavijos valstyb\xc4\x97se. Prad\xc4\x97jo formuotis sausio 6 d. vakariau Did\xc5\xbeiosios Britanijos salyno. Sausio 8 d. staigiai stipr\xc4\x97damas per \xc5\xa0kotij\xc4\x85 pasuko Piet\xc5\xb3 Skandinavijos pus\xc4\x97n. Sausio 8 d. po piet\xc5\xb3 Norvegijoje uragano centre buvo \xc5\xbeemiausias sl\xc4\x97gis \xe2\x80\x93 960 hektopaskali\xc5\xb3; \xc4\x8dia u\xc5\xberegistruotas did\xc5\xbeiausias v\xc4\x97jo greitis \xe2\x80\x93 169 km/val. \xc4\xae uragano srit\xc4\xaf pateko dalis Did\xc5\xbeiosios Britanijos, Nyderlandai, Danija, Piet\xc5\xb3 Norvegija._NEWLINE_D\xc4\x97l to, jog Ervino pietin\xc4\x97je periferijoje ir u\xc5\xbenugaryje vyravo pietvakari\xc5\xb3\xe2\x80\x93vakar\xc5\xb3 krypties v\xc4\x97jai, labiausiai nukent\xc4\x97jo pietvakariniai Estijos krantai, o Lietuvoje stipriausi v\xc4\x97jai buvo fiksuoti tik Palangoje._NEWLINE_Per uragan\xc4\x85 Ervin\xc4\x85 Lietuvos paj\xc5\xabrio zonoje g\xc5\xabsiais v\xc4\x97jo greitis siek\xc4\x97 iki 34-35 m/s, kitur Lietuvoje v\xc4\x97jo g\xc5\xabsiai siek\xc4\x97 24-29 metrus per sekund\xc4\x99. Palangoje \xe2\x80\x93 32 m/sek. (arba 115 km/val.), \xc5\xa0ilut\xc4\x97je \xe2\x80\x93 29, Klaip\xc4\x97doje \xe2\x80\x93 28, \xc5\xa0iauliuose \xe2\x80\x93 23, Vilniuje \xe2\x80\x93 22 m/sek.\n_START_SECTION_\nPadariniai\n_START_PARAGRAPH_\nSmarkiai nukent\xc4\x97jo Palangos papl\xc5\xabdimio kopos, i\xc5\xa1lau\xc5\xbeyti mi\xc5\xa1kai, Dan\xc4\x97 u\xc5\xbetvind\xc4\x97 Klaip\xc4\x97dos senamiest\xc4\xaf, vandens lygis Klaip\xc4\x97dos laivybos kanale buvo pakil\xc4\x99s iki 1,54 metro padalos. Elektros avarij\xc5\xb3 \xc5\xa1alinimas truko \xc5\xa1e\xc5\xa1ias dienas. Be elektros visoje \xc5\xa1alyje buvo lik\xc4\x99 dar daugiau gyventoj\xc5\xb3 nei 1999-aisiais, ma\xc5\xbedaug 150-180 t\xc5\xabkst. Prie\xc5\xa1 de\xc5\xa1imtmet\xc4\xaf siaut\xc4\x99 uraganai elektros oro linijoms pridarydavo nepalyginamai daugiau \xc5\xbealos. \xc5\xa0iais laikais nuo gedim\xc5\xb3 apsaugo naujos technologijos.'